Oppositionslederen i det britiske parlament, Jeremy Corbyn, har tidligere opfordret Theresa May til at udskrive et nyt parlamentsvalg for at få løst Brexit-konflikten.
Corbyn udtalte, at det var ”den mest praktiske” og ”demokratiske” måde at komme ud af den gordiske knude, der har ramt det politiske forhandlingsklima i britisk politik.
Og Theresa May kan stadig beslutte sig for, at et nyvalg er den bedste vej ud af det politiske dødvande, og at det er hendes mulighed for at få styrket sit parlamentariske mandat.
Men et nyvalg vil kræve flere ting.
Først og fremmest skal to tredjedele af parlamentarikerne stemme stemme for det, og selv hvis de gør det, vil et valg tidligst kunne finde sted 25 dage, efter at det er blevet udskrevet.
Derfor virker det meget usandsynligt, at et nyvalg kan afholdes inden den 29. marts, og derfor vil Storbritannien formentlig skulle bede EU om at udskyde Brexit-deadlinen.